**Rodičovské združenie pri Základnej škole v Novej Dubnici, Janka Kráľa 1, 018 51**

Vážení rodičia !

Je začiatok školského roka a opäť sa stretávate s termínom „rodičovský príspevok“. V tejto súvislosti by som rada vysvetlila, čo to je rodičovský príspevok a prečo ho platíme. Na úvod musím poznamenať, že sa naozaj jedná o dobrovoľný príspevok. Ale súčasne musím podotknúť, že rodičovské príspevky sú platené rodičmi a sú výhradne použité pre potreby detí našej školy.

Jeho výška je každoročne odsúhlasovaná členmi rodičovskej rady . Pre tento školský rok bola jeho hodnota na polrok schválená vo výške 8,-EUR/dieťa, každé ďaľšie dieťa v rodine platí 5,-EUR, sociálne slabšie rodiny platia 4,-EUR/rodina.

Aj v tomto roku sa našli názory rodičov, že prečo vlastne platiť tento príspevok, boli aj takí, ktorí si myslia, že ich dieťa nedostáva nič z rodičovského príspevku.

Ak dovolíte, rada by som tieto pochybnosti objasnila, pretože som presvedčená, že naše deti v žiadnom prípade nie sú stratoví a deti, ktoré sa aktívne zapájajú do aktivít školy a rodičovskej rady, čerpajú peniaze práve z príspevkov rodičov.

Pre informáciu uvádzam priemerné čerpanie z fondu Rodičovskej rady na 1 žiaka v šk. roku :

* Lyžiarsky zájazd : (400,-EUR) : cca 10,- - 20,-EUR/žiak
* Škola v prírode : (300,- EUR) : cca 5 – 8,-EUR/žiak
* Hallowen - „V škole straší „ : (150,-EUR ) : cca 1,-2,- EUR/žiak
* Karneval : 100,- EUR : cca 1,-EUR/žiak
* MDD : 250,- EUR : 0,60 EUR/žiak
* Mikuláš : 250,- EUR : 0,60 EUR/žiak
* Akcia „Dvor plný zábavy“ : cca 200,- EUR
* Úrazové poistenie detí : cca 200,- EUR : 0,50 EUR/žiak
* MAXÍK (MAX) – matematická súťaž : 2,-EUR/žiak
* KOMPARO : 2,-EUR/žiak
* Drobné akcie ( recitačné, kultúrne, športové ...) : 0,30 – 0,50 EUR/žiak
* Zápis do 1. Ročníka + privítanie prváčikov : 120,- EUR
* Odmeny pre najlepšie triedy v celoročnej súťaži : cca 200,- EUR
* Odmeny pre najlepších žiakov : cca 300,- EUR
* Koncoročný výlet pre najlepších žiakov školy : cca 600,- EUR : cca 15,- EUR/žiak
* Odmeny pre najlepších deviatakov : 40,-EUR/žiak
* Odmeny pre najlepšiu triedu v zbere tetrapakov a kovových obalov : 35,-EUR

Či je to veľa alebo málo, to nechám na posúdenie každého z Vás. Ale nadá mi nepovedať , že ak nebudeme ochotní platiť rodičovský príspevok, budeme nútení ukončiť činnosť rodičovskej rady , resp. obmedziť jej aktivity na minimum, pretože v dnešnej dobe je veľmi obtiažne nájsť sponzorov na financovanie uvedených aktivít.

Som šťastná, že rodičov, ktorí spochybňujú využitie finančných prostriedkov rodičovskej rady je veľmi málo, som šťastná, že sú medzi nami rodičia, ktorí sú ochotní nielen finančne, ale hlavne svojou osobnou aktivitou, vo svojom osobnom voľne, pomôcť pri organizovaní akcií.

Súčasne musím upozorniť rodičov, ktorí i napriek uvedeným argumentom majú stále negatívny postoj k platbe rodičovského príspevku, že sami vyraďujú svoje deti z uvedených aktivít a vedome ich vyraďujú z kolektívov detí. Je mi to veľmi ľúto, ale uvedomelí a aktívni rodičia nemôžu neustále suplovať rodičov bez záujmu.

Na záver mi dovoľte pozvať všetkých rodičov, deti a ostatných priateľov školy na všetky plánované aktivity rodičovskej rady. Veľmi radi privítame vaše návrhy a pripomienky, resp. vašu aktívnu účasť na príprave aktivít.

Ďakujem a prajem úspešný a aktívny školský rok, plný radosti a pekných spoločných zážitkov.

Ing. Iveta S o l í k o v á

Predseda Rodičovskej rady pri ZŠ

V Novej Dubnici, 4.11.2013